**MI SZÜKSÉGES A TAJ KÁRTYA IGÉNYLÉSÉHEZ**

**elvesztés, megsemmisülés, eltulajdonítás és névváltozás esetén?**

A TAJ kártya kiállítására vonatkozó kérelmet a lakóhely (tartózkodási hely) szerint illetékes fővárosi és vármegyei kormányhivatal egészségbiztosítási szervéhez kell benyújtani, az erre a célra rendszeresített „Igénylőlap a Társadalombiztosítási Azonosító Jelet igazoló Hatósági Igazolvány kiadásához” elnevezésű nyomtatványon.

**A TAJ kártya másodlat kiállításához szükséges dokumentumok:**

* személyazonosításra alkalmas igazolvány (személyi igazolvány, érvényes útlevél, kártyaformátumú vezetői engedély),
* lakóhelyet / tartózkodási helyet igazoló okmány (lakcímkártya),
* képviselő (meghatalmazott) eljárása esetén meghatalmazás az ügyintézéshez.

**A TAJ kártya másodlat kiállításáért 4.000 Ft. igazgatási szolgáltatási díjat kell a kérelmezőnek fizetni.**

Banki átutalás esetén, Budapesti és Pest vármegyei lakóhellyel rendelkező ügyfelek részére az igazgatási szolgáltatási díj a következő számlaszámra fizethető be: **10023002-00301222-00000000** (Kedvezményezett: Budapest Főváros Kormányhivatala). Kérjük, hogy a kérelemhez a banki átutalás bizonylatát minden esetben csatolni, bemutatni szíveskedjenek, a közlemény rovatban kérjük az ügyfél nevének feltüntetését.

**Nem kell igazgatási szolgáltatási díjat fizetni:**

* ha a TAJ kártya eltűnése bűncselekmény következtében történt, és ezt rendőrségi jegyzőkönyvvel igazolni tudja,
* ha a kártya cseréje névváltozás miatt vált szükségessé.

Az igazgatási szolgáltatási díj megfizetése alól - méltánylást érdemlő esetben - az ügyfél kérelmére mentesíthető.

Felhívjuk szíves figyelmüket, hogy az **elvesztés, illetve névváltozás miatt** szükségessé vált TAJ kártya pótlása az ország bármely **kormányablakában** is intézhető.

**Amennyiben** az egészségügyi szolgáltatásra való jogosultság, vagy **a biztosítási jogviszony nem rendezett**, illetve a névváltozás (adatváltozás) a személyi adat- és lakcímnyilvántartásban még nem került átvezetésre, úgy a TAJ kártya kérelemmel **a lakóhely, tartózkodási hely szerint illetékes fővárosi és vármegyei kormányhivatal** egészségbiztosítási szervét kell megkeresni.